এ দেশে নির্বাচন হলো এক মহোৎসব। বিপুল উৎসাহ-উদ্দীপনার মধ্য দিয়েই জনসাধারণ তাদের ভোটাধিকার প্রয়োগ করে থাকে। এই সমস্ত কর্মকান্ডের সূচনা হলো তফসিল ঘোষণা। সেটি যে যথাসময়ে ঘোষিত হতে পেরেছে সেজন্য নির্বাচন কমিশনের অঙ্গীকার ও দৃঢ়তার প্রশংসা করতে হবে। ঘোষিত তফসিল অনুযায়ী ২৩ ডিসেম্বর হবে নির্বাচনের ভোটগ্রহণ। মনোনয়নপত্র জমা দেয়ার শেষ তারিখ ১৯ নবেম্বর। মনোনয়নপত্র যাচাই-বাছাই ২২ নবেম্বর। মনোনয়নপত্র প্রত্যাহারের শেষ দিন ২৯ নবেম্বর। এর ২৪ দিন পর হবে ভোটগ্রহণ। একাদশ জাতীয় সংসদ নির্বাচনের তফসিল ঘোষণার পাশাপাশি বৃহস্পতিবারই জেলা পর্যায়ে মনোনয়নপত্রসহ নির্বাচনসামগ্রী পাঠানোর প্রস্তুতি নিয়েছে নির্বাচন কমিশন (ইসি)। সব জেলা নির্বাচন কর্মকর্তাদের কাছে এ সংক্রান্ত চিঠি পাঠানো হয়েছে। তফসিল ঘোষণার প্রস্তুতির অন্যতম একটি কাজ মনোনয়নপত্র বিতরণ। তফসিল ঘোষণার পর থেকে রিটার্নিং অফিসারের কার্যালয়ে গিয়ে মনোনয়নপত্র সংগ্রহ করতে পারবেন আগ্রহীরা।